[bookmark: _Hlk233877527]Prevádzkový poriadok Detského klubu
Univerzity Komenského v Bratislave

Čl. 1
Účel a charakter Detského klubu UK
1. Tento prevádzkový poriadok Detského klubu Univerzity Komenského v Bratislave (ďalej len „detský klub UK“) upravuje podmienky, pravidlá prevádzky, práva a povinnosti súvisiace s poskytovaním starostlivosti  pre deti zamestnancov  a študentov UK v detskom klube UK. 
2. Detský klub UK je zriadený s cieľom podporovať zamestnancov a študentov UK pri zosúlaďovaní pracovného, študijného a rodinného života, vytvárať priaznivé podmienky pre ich profesijný a akademický rozvoj a prispievať k budovaniu podporného a inkluzívneho univerzitného prostredia, ktoré zohľadňuje potreby rodičov malých detí.
3. Detský klub UK predstavuje dobrovoľnú doplnkovú službu poskytovanú UK v rámci svojich možností a kapacít. Dostupnosť a rozsah poskytovanej služby sa odvíjajú od aktuálnych finančných a personálnych možností UK, ako aj od kapacitných možností detského klubu UK.
4. Detský klub UK je určený pre deti vo veku od 3 do 6 rokov, ktorých zákonnými zástupcami sú zamestnanci a študenti UK a jej súčastí.
5. Účelom detského klubu UK je umožniť krátkodobý, príležitostný pobyt detí v čase, keď rodič plní svoje pracovné, študijné alebo iné povinnosti.
6. Detský klub UK neposkytuje predprimárne vzdelávanie, výchovno-vzdelávaciu činnosť, sociálne služby ani zdravotnú starostlivosť.
7. Detský klub UK nenahrádza materskú školu ani iné zariadenia starostlivosti o deti a nie je zariadením podľa školského zákona.
Čl. 2
Vymedzenie činnosti detského klubu UK
1. Detský klub UK zabezpečuje výlučne voľnočasové aktivity pre deti. Aktivity sú koncipované s cieľom vytvárať podnetné, bezpečné a harmonické prostredie podporujúce rozvoj detí, ich tvorivosť, pohybové schopnosti a sociálne zručnosti.
2. Aktivity v detskom klube UK sú realizované prostredníctvom rozmanitých herných, pohybových, tvorivých a oddychových činností primeraných veku, individuálnym potrebám a prirodzenému vývoju detí.



Čl. 3
Prevádzková doba a kapacita
1. Detský klub UK je prevádzkovaný počas pracovných dní v dvoch časových blokoch, a to od 08:00 do 12:00 a od 13:00 do 17:00.
2. Čas od 12:00 do 13:00 predstavuje prestávku medzi jednotlivými časovými blokmi a počas tohto času sa v detskom klube UK neposkytuje starostlivosť o deti. Dieťa preto v tomto čase nemôže zostať v priestoroch detského klubu UK a musí byť najneskôr do 12:00 prevzaté oprávnenou osobou.
3. Dĺžka pobytu dieťaťa v detskom klube UK je stanovená na jeden alebo dva časové bloky denne.
4. Kapacita detského klubu UK je viazaná na počet prítomných zodpovedných osôb, pričom na 1 zodpovednú osobu pripadá 8 detí. Celkový počet detí v detskom klube UK sa môže navýšiť v prípade prítomnosti vyššieho počtu zodpovedných osôb tak, aby bol tento pomer dodržaný.
5. Detský klub UK nie je v prevádzke počas víkendov, sviatkov a iných dní určených UK. 
6. UK si vyhradzuje právo primerane upraviť prevádzkový čas detského klubu UK alebo dočasne obmedziť jeho prevádzku, ak si to vyžadujú aktuálne finančné, personálne, technické alebo iné prevádzkové podmienky. O takýchto zmenách bude UK zamestnancov a študentov UK informovať najmä prostredníctvom webového sídla UK. Informácie o plánovaných zmenách budú zverejnené bez zbytočného odkladu a v primeranom predstihu, vždy s ohľadom na aktuálne možnosti a okolnosti danej situácie.
Čl. 4
Registrácia v detskom klube UK a rezervácia konkrétneho termínu
1. Účasť dieťaťa v detskom klube UK je možná výlučne po predchádzajúcej registrácii dieťaťa jeho zákonným zástupcom a následnej rezervácii konkrétneho časového bloku alebo oboch časových blokov prostredníctvom elektronického systému.
2. Registrácia je jednorazová a vykonáva sa pred prvým vstupom dieťaťa do detského klubu UK. V rámci registrácie je zákonný zástupca povinný vyplniť Evidenčný list dieťaťa, ktorý obsahuje identifikačné, kontaktné a ďalšie údaje nevyhnutné na zaistenie bezpečnosti dieťaťa a organizáciu prevádzky detského klubu UK. Rozsah spracúvaných údajov je obmedzený na nevyhnutné minimum potrebné na zabezpečenie bezpečnosti a prevádzky detského klubu UK. 
3.  Po vyplnení Evidenčného listu prostredníctvom elektronického rezervačného systému je zákonný zástupca povinný zabezpečiť jeho podpísanie a odoslanie v elektronickej forme priamo cez rezervačný systém. Registrácia dieťaťa sa považuje za riadne dokončenú až po potvrdení prijatia Evidenčného listu zo strany detského klubu UK, o čom bude zákonný zástupca informovaný.
4. V prípade zmeny údajov uvedených v Evidenčnom liste je zákonný zástupca povinný bezodkladne informovať detský klub UK a zabezpečiť aktualizáciu Evidenčného listu.
5. Každá návšteva detského klubu UK si vyžaduje samostatnú rezerváciu konkrétneho časového bloku. V jeden deň je možné rezervovať jeden alebo oba časové bloky.
6. Rezervácia sa vykonáva prostredníctvom elektronického systému. Rezervácia je možná výlučne pre dieťa, ktoré je riadne registrované v detskom klube UK.
7. Rezervácia je záväzná po úhrade príspevku prostredníctvom elektronického systému a jej potvrdení v súlade s pravidlami elektronického systému.
8. Po potvrdení rezervácie a úhrade príspevku už nie je možné rezerváciu zo strany zákonného zástupcu zrušiť a uhradený príspevok sa nevracia.
9. Detský klub UK si vyhradzuje právo nepotvrdiť alebo už potvrdenú rezerváciu zrušiť najmä z kapacitných, prevádzkových alebo bezpečnostných dôvodov. O zrušení rezervácie detský klub UK informuje zákonného zástupcu najneskôr do 17:00 hod. dňa, ktorý predchádza dňu, na ktorý má dieťa rezervované miesto. V prípade nepredvídateľných havarijných alebo núdzových stavov si detský klub UK vyhradzuje právo zrušiť rezerváciu bezodkladne, a to aj v deň nástupu dieťaťa do klubu. 
10. V prípade zrušenia potvrdenej rezervácie zo strany detského klubu UK sa uhradený príspevok vráti zákonnému zástupcovi v plnej výške.
Čl. 5
Odovzdanie a prevzatie dieťaťa
1. Dieťa odovzdáva a preberá zákonný zástupca alebo ním písomne poverená osoba.
2. Pri odovzdaní aj prevzatí dieťaťa je pracovník detského klubu UK oprávnený overiť totožnosť zákonného zástupcu. V prípade písomne poverenej osoby je pracovník detského klubu UK povinný overiť jej totožnosť predložením dokladu totožnosti s fotografiou (napr. občiansky preukaz); bez overenia totožnosti nebude dieťa tejto osobe vydané. Overenie totožnosti zákonného zástupcu alebo poverenej osoby prebieha výlučne jej vizuálnou kontrolou (nahliadnutím do dokladu totožnosti) bez vyhotovovania fotokópií, skenov alebo zaznamenávania čísla dokladu totožnosti.
3. Zákonný zástupca alebo ním písomne poverená osoba je povinná zabezpečiť prevzatie dieťaťa najneskôr do skončenia potvrdeného termínu rezervácie.
4. Ak si zákonný zástupca alebo ním poverená osoba nevyzdvihne dieťa do 15 minút po skončení potvrdeného termínu rezervácie, pracovník detského klubu UK vykoná opakované pokusy o telefonické kontaktovanie zákonného zástupcu.
5. Ak sa ani po opakovaných pokusoch nepodarí zabezpečiť prevzatie dieťaťa zákonným zástupcom alebo ním poverenou osobou, detský klub UK prijme primerané opatrenia na zaistenie bezpečnosti dieťaťa, vrátane kontaktovania príslušných orgánov, ak si to situácia vyžaduje.
Čl. 6
Zdravotné obmedzenia pre vstup dieťaťa
1. Do detského klubu UK nie je možné prijať dieťa s príznakmi infekčného alebo akútneho respiračného ochorenia.
2. Za príznaky sa považujú najmä zvýšená teplota, kašeľ, zvracanie, hnačka, dýchacie ťažkosti alebo iné príznaky infekčného ochorenia. Toto pravidlo sa vzťahuje aj na chronické príznaky (napr. alergické), pokiaľ zákonný zástupca nepredloží lekárske potvrdenie o tom, že dieťa nie je infekčné.
3. Ak sa príznaky objavia počas pobytu, personál detského klubu UK okamžite telefonicky kontaktuje zákonného zástupcu. Dieťa je do príchodu rodiča izolované od kolektívu a musí byť prevzaté zákonným zástupcom alebo ním poverenou osobou bezodkladne.
4. Detský klub UK si vyhradzuje právo odmietnuť prijatie dieťaťa aj v prípadoch, keď nie sú zjavné jednoznačné príznaky ochorenia, ale jeho zdravotný stav vzbudzuje opodstatnené pochybnosti o vhodnosti pobytu v kolektíve.
Čl. 7
Bezpečnosť a podmienky pobytu detí
1. Pracovníci detského klubu UK zabezpečujú primeraný dohľad nad deťmi počas ich pobytu v detskom klube UK.
2. Deti musia dodržiavať pokyny personálu. V prípade opakovaného porušovania pokynov, agresívneho správania alebo ohrozovania bezpečnosti iných detí má detský klub UK právo pobyt dieťaťa predčasne ukončiť a privolať zákonného zástupcu.
3. Detský klub UK zabezpečuje pitný režim formou pitnej vody. Deti môžu mať vlastnú fľašu na vodu.
4. Stravovanie nie je zabezpečené a je v plnej zodpovednosti zákonného zástupcu. Zákonný zástupca môže dieťaťu zabaliť vlastné občerstvenie a uzatvárateľnú fľašu s nápojom, pričom plne zodpovedá za vhodnosť tejto stravy a prípadné alergické reakcie dieťaťa.
5. Pracovníci detského klubu UK nepodávajú deťom lieky, výživové doplnky ani iné farmaceutické prípravky. Výnimka je možná len:
a) v prípade akútneho ohrozenia života alebo zdravia dieťaťa, alebo
b) ak zákonný zástupca poskytol písomný pokyn a dieťa má schválený individuálny zdravotný postup, ktorý je personál schopný bezpečne vykonať.
Čl. 8
Zodpovednosť, úrazy a mimoriadne situácie
1. Pri posudzovaní zodpovednosti za škodu alebo ujmu na zdraví sa prihliada na okolnosti jej vzniku, najmä na povahu vykonávanej činnosti, dodržiavanie bezpečnostných pravidiel a pokynov personálu, ako aj na prípadné porušenie povinností zo strany dieťaťa alebo jeho zákonného zástupcu. UK nezodpovedá za škodu alebo ujmu, ak jej vznik nebol spôsobený porušením právnej povinnosti zo strany UK alebo osôb, za ktoré UK zodpovedá.
2. Zákonný zástupca zodpovedá za škodu spôsobenú dieťaťom v rozsahu ustanovenom všeobecne záväznými právnymi predpismi. 
3. Každý úraz dieťaťa v detskom klube UK sa bezodkladne zaznamená do knihy úrazov a oznamuje sa zákonnému zástupcovi. Detský klub UK vedie evidenciu úrazov detí v súlade s vnútornými predpismi UK.
4. Personál detského klubu UK primerane posúdi závažnosť situácie, poskytne dieťaťu prvú pomoc a v prípade potreby alebo zhoršenia zdravotného stavu dieťaťa bezodkladne privolá rýchlu zdravotnú pomoc (tiesňová linka 155 alebo 112).
5. O privolaní zdravotnej pomoci alebo o výskyte vážnejšieho úrazu klub bezodkladne telefonicky informuje zákonného zástupcu.
6. Zákonný zástupca alebo ním poverená osoba je povinná zabezpečiť prevzatie dieťaťa bezodkladne po vyzvaní v prípade úrazu alebo zhoršenia zdravotného stavu.
7. UK nezodpovedá za stratu, poškodenie alebo odcudzenie vecí vnesených dieťaťom alebo zákonným zástupcom do priestorov klubu (hračky, elektronika, oblečenie, kočíky a iné osobné veci), s výnimkou prípadov, v ktorých za škodu zodpovedá podľa všeobecne záväzných právnych predpisov.
Čl. 9
Príspevok
1. Účasť dieťaťa je spoplatnená formou príspevku na prevádzku detského klubu UK vo výške 30 EUR za jeden rezervovaný časový blok. V prípade rezervácie oboch časových blokov v jeden deň je výška príspevku 60 EUR.
2. Príspevok sa uhrádza za celý časový blok, a to bez ohľadu na to, či bola služba v tomto čase plne alebo čiastočne využitá (napr. v prípade neskoršieho príchodu alebo predčasného vyzdvihnutia dieťaťa sa zaplatený príspevok nevracia ani nekráti).
3. Príspevok je splatný prostredníctvom elektronického systému pri rezervácii príslušného časového bloku. V prípade neuhradenia príspevku rezervácia nebude potvrdená a vstup dieťaťa do detského klubu UK na tento časový blok nebude umožnený.
4. Uhradenie príspevku nezakladá nárok na prijatie dieťaťa do detského klubu UK bez potvrdenej rezervácie.
Čl. 10
Ochrana osobných údajov
1. UK spracúva osobné údaje dieťaťa a zákonného zástupcu v rozsahu potrebnom na zabezpečenie registrácie, rezervácie a prevádzky detského klubu UK.
2. Spracúvané osobné údaje zahŕňajú najmä identifikačné a kontaktné údaje dieťaťa a zákonného zástupcu, ako aj základné zdravotné informácie nevyhnutné na zaistenie bezpečnosti dieťaťa, pričom tieto sú nevyhnutné na účely prevádzky detského klubu UK a riadne plnenie tohto prevádzkového poriadku detského klubu UK, ktorý zákonný zástupca dieťaťa v plnej miere akceptuje a zaväzuje sa ho dodržiavať.
3. Osobné údaje sa spracúvajú výlučne na účely prevádzky detského klubu UK, pri evidencii účasti detí, komunikácii so zákonným zástupcom a pri zabezpečovaní bezpečnosti a ochrany zdravia detí v rámci prevádzky detského klubu UK, pričom podrobný opis rozsahu vykonávaných spracovateľských operácií je dostupný v tzv. tabuľke s opisom účelov spracúvania osobných údajov[footnoteRef:1]. [1:  https://uniba.sk/fileadmin/ruk/uradna_vyveska/oou/260204_UK_Tabulka_ucelov_sk_old_track.pdf] 

4. Osobné údaje môžu byť uchovávané len po dobu nevyhnutnú na splnenie účelu ich spracúvania, pričom doby uchovávania pre jednotlivé kategórie údajov a dokumentov sú stanovené nasledovne: 
a) Evidenčný list dieťaťa: Po dobu trvania dochádzky dieťaťa do Detského klubu UK a následne 3 roky od ukončenia poskytovania služieb (z dôvodu ochrany právnych nárokov a prípadného riešenia sporov podľa Občianskeho zákonníka). 
b) Žiadosti o rezerváciu a e-mailová komunikácia: Maximálne 2 roky od uskutočnenia rezervovaného pobytu alebo od zrušenia rezervácie a jej finančného vyúčtovania. 
c) Údaje o zdravotnom stave dieťaťa: Po dobu trvania dochádzky dieťaťa do Detského klubu UK; bezodkladne sa likvidujú po ukončení dochádzky dieťaťa alebo po odvolaní súhlasu zákonného zástupcu, podľa toho, ktorá skutočnosť nastane skôr. 
d) Kniha úrazov a záznamy o úrazoch: 5 rokov od vzniku úrazu (v súlade s osobitnými predpismi v oblasti BOZP a internými predpismi UK). 
e) Účtovné podklady a doklady k príspevku: 10 rokov nasledujúcich po roku, ktorého sa týkajú, v súlade s § 35 zákona č. 431/2002 Z. z. o účtovníctve. 
f) Fotografie a videozáznamy z aktivít: Maximálne 3 roky od ich vyhotovenia alebo do odvolania súhlasu ktorýmkoľvek zo zákonných zástupcov, podľa toho, ktorá skutočnosť nastane skôr.
5. Spracúvanie osobných údajov prebieha v súlade s nariadením GDPR a príslušnými právnymi predpismi Slovenskej republiky. Podrobné informácie o spracúvaní osobných údajov a právach dotknutých osôb sú zverejnené na webovom sídle UK v rámci Podmienok ochrany osobných údajov (www.uniba.sk/oou).
6. Vyhotovovanie a zverejňovanie fotografií alebo videozáznamov detí z aktivít klubu na propagačné účely UK je možné výlučne na základe predchádzajúceho dobrovoľného a samostatného súhlasu, ktorý majú zákonní zástupcovia právo udeliť v Evidenčnom liste dieťaťa. Prípadné neudelenie súhlasu podľa predchádzajúcej vety je úplne dobrovoľné a nemá žiadny vplyv na plnenie povinností UK podľa tohto prevádzkového poriadku detského klubu UK a nemôže mať na žiadneho zákonného zástupcu dieťaťa so záujmom o služby detského klubu UK žiadny negatívny vplyv alebo akékoľvek právne účinky. 
7. V prípade pochybností o zákonnosti spracúvania osobných údajov alebo pri akýchkoľvek obavách týkajúcich sa ochrany súkromia a osobných údajov v detskom klube UK majú zamestnanci a študenti UK právo kontaktovať priamo zodpovednú osobu UK emailom na dpo@uniba.sk. 


Čl. 11
Záverečné ustanovenia
1. Tento prevádzkový poriadok je záväzný pre zamestnancov UK, zákonných zástupcov  detí, nimi poverené osoby a všetky osoby zúčastňujúce sa na prevádzke detského klubu UK.
2. Prevádzkový poriadok je verejne dostupný v priestoroch detského klubu UK a na webovom sídle UK.
3. Tento prevádzkový poriadok môže byť podľa potreby upravený alebo doplnený v závislosti od aktuálnych prevádzkových, organizačných alebo iných okolností. Zmeny nadobúdajú účinnosť dňom ich zverejnenia alebo iným v nich určeným dňom. O zmenách prevádzkového poriadku budú informácie zverejnené na webovom sídle UK.

V Bratislave 28.09.2026
2

